මේ වන විට සමස්ත දිවයිනටම ඇඳිරි නීතිය ක්‍රියාත්මක වෙමින් පවතින අතර, කොරෝනා වෛරසය ව්‍යාප්ත වීමේ ඉහළ අවදානමක් සහිත කලාප ලෙස හඳුනාගෙන ඇති කොළඹ, ගම්පහ, කළුතර, පුත්තලම, මහනුවර සහ යාපනය යන දිස්ත්‍රික්කවලට සහ රත්නපුර දිස්ත්‍රික්කයේ රත්නපුර සහ පැල්මඩුල්ල පොලිස් බල ප්‍රදේශ වෙත පනවා ඇති ඇඳිරි නීතිය නැවත දන්වන තුරු අඛණ්ඩව බලාත්මකයි.කෙසේ වෙතත්, අදාළ දිස්ත්‍රික්ක හැර අනෙකුත් සියලූ දිස්ත්‍රික්කවලට ඇඳිරි නීතිය ලබන 16 වන බ්‍රහස්පතින්දා පෙරවරු හයට ඉවත් කෙරෙන අතර, යළි එදිනම සවස හතරේ සිට ඇඳිරි නීතිය ක්‍රියාත්මක කෙරෙන බවයි ජනාධිපති මාධ්‍ය අංශය මීට පෙර සඳහන් කළේ.එසේම, කොරෝනා ව්‍යාප්තිය සැලකිල්ලට ගෙන සුළු වැරදි සම්බන්ධයෙන් රක්ෂිත බන්ධනාගාර ගත කර සිටින අනෙකුත් රැඳවියන් ඇප මත නිදහස් කිරීමට අදාළ මාර්ගෝපදේශ, නීතිපතිවරයා විසින් වැඩබලන පොලිස්පතිවරයා වෙත යොමුකර තිබෙනවා.